Det store blå fragtskib med rød bund, hvid mast og det russisk klingende navn på siden, har været bundet fast til kajen i Frederikshavn Havn siden midt i februar. Men nu er udsigten til de hvide, blå og røde farver væk. Det russiske fragtskib har nemlig forladt havnen. -	Han sejlede herfra i dag klokken 17, fortæller havnevagt Jesper Thomsen. Frygt for at strande Skibet ved navn Sayan Knyaz har ligget i den nordjyske havn for at blive repareret. Krigen i Ukraine har resulteret i, at russiske fly ikke må flyve i dansk luftrum. Det danske farvand er dog ikke lukket for russiske skibe endnu. Alligevel kan det være en af årsagerne til den hurtige exit. Direktøren i Frederikshavn Havn, Mikkel Seedorff Sørensen, tror nemlig, at det russiske skib kan have forladt Nordjylland af frygt for, at det danske farvand vil blive lukket for skibe, der sejler med russisk flag. Det 84 meter lange russiske fragtskib har ifølge havnevagten sat kurs mod Murmansk i Rusland. Skibet er ifølge Blue Water Shipping ikke sanktioneret. Det er dog ikke det eneste russiske skib i Nordjylland. Omkring klokken 10 torsdag formiddag er et nyt russisk fragtskib nemlig kommet til Aggersund Havn. Det er fragtskibet Sormovskiy 3068, der er ankommet fra den engelske havneby Sunderland. Hvornår det lægger fra havn igen er endnu uvist.

Opsummering:
Det russiske skib har sat kurs mod hjem.